På Milbakvej i Sulsted er beboerne rigtigt trætte af regn. For regnen betyder, at husenes septiktanke er fulde af vand og toiletvand - med fyld, og flere husstande må have gang i pumper, når de skal trække ud i toiletterne. - Regnvandet kan ikke komme væk fordi Kommunen ikke renser grøfterne ordentligt op, lyder det fra Berit Amtoft-Bilgaard, der ejer et af de ramte huse. Ifølge hende og flere andre naboer skærer kommunen grøde i grøfterne, men græsset får lov til at blive liggende og i løbet af årene, er grøfterne blevet dårligere og dårligere. Da der ikke er spildevandskloak langs Milbakvej, er borgernes spetiktanke ikke funktionsdygtige, når de er oversvømmet af regnvand. Og regnvand er der nok af. I august alene fik Aalborg Kommune dobbelt så meget regn som på en almindelig august-måned. - Ved flere af husene står regnvandet helt oppe ved soklen, så det er et kæmpe problem, lyder det fra Elisabeth Worsøe Jørgensen, der også bor på vejen. Hun og manden har gravet en 90 kvadratmeter stor grøft i haven for at lede vandet væk. - Vi betaler jo spildevandsudledningsafgift, og hvis ikke pengene går til at rense grøfterne op, hvad bruger man dem så til, spørger hun og bakkes op af Berit Amtof-Bilgaard: - Vi har tilbudt kommunen, at vi selv kan rense grøfterne op med en rendegraver, men svaret er, at så bliver vi meldt til politiet, forklarer hun. I Aalborg Kommune har hverken Miljø- og Energirådmand Lasse Olsen eller By- og Landskabsrådmand Hans Henrik Henriksen i dag haft tid til at kommentere kritikken, men i en mail til TV2 Nord skriver Funktionsleder ved VandMiljø i Aalborg Kommune Michael Palsgaard Andersen, at 'de kommunale grøfter i området overholder de specifikationer og regulativer, der gælder på området og at grøfterne efter kommunens opfattelse derfor leverer den vandafledningsservice, som kan forventes'.
Beboerne på Milbakvej står i en skidt situation. De kan ikke komme af med kloakvand og spildevand.